62018TJ0310_RES
(Kawża T‑370/18)
European Federation of Public Service Unions (EPSU)uJan Goudriaan
vs
Il-Kummissjoni Ewropea
Sentenza tal-Qorti Ġenerali (Id-Disa’ Awla Estiża) tal-24 ta’ Ottubru 2019
“Politika soċjali – Djalogu bejn l-imsieħba soċjali fil-livell tal-Unjoni – Ftehim intitolat ‘Qafas ġenerali għall-informazzjoni u l-konsultazzjoni tal-uffiċjali u [tal-] impjegati tal-amministrazzjonijiet tal-gvernijiet ċentrali’ – Talba konġunta tal-partijiet firmatarji għall-implimentazzjoni ta’ dan il-ftehim fil-livell tal-Unjoni – Rifjut tal-Kummissjoni li tippreżenta proposta ta’ deċiżjoni lill-Kunsill – Rikors għal annullament – Att li jista’ jiġi kkontestat – Ammissibbiltà – Marġni ta’ diskrezzjoni tal-Kummissjoni – Awtonomija tal-imsieħba soċjali – Prinċipju ta’ sussidjarjetà – Proporzjonalità”
Rikors għal annullament – Atti li jistgħu jiġu kkontestati – Kunċett – Atti li jipproduċu effetti legali vinkolanti – Deċiżjoni tal-Kummissjoni li tirrifjuta li tippreżenta proposta ta’ deċiżjoni lill-Kunsill bil-għan li jiġi implimentat, fil-livell tal-Unjoni, ftehim konkluż mill-imsieħba soċjali – Inklużjoni
(Artikoli 155(2) u 263 TFUE)
(ara l-punti 20, 22 sa 36)
Politika soċjali – Ftehim fuq il-politika soċjali – Ftehimiet tal-imsieħba soċjali – Implimentazzjoni ta’ deċiżjoni tal-Kunsill fuq proposta tal-Kummissjoni – Setgħa ta’ inizjattiva tal-Kummissjoni – Portata – Talba konġunta tal-partijiet firmatarji – Obbligu tal-Kummissjoni li tippreżenta proposta għal deċiżjoni lill-Kunsill – Assenza
(Artikolu 17(2) TUE; Artikolu 155(2) TFUE)
(ara l-punti 51, 66, 67, 73, 74, 78, 79, 81, 82, 90, 93, 103)
Atti tal-istituzzjonijiet – Natura ġuridika – Att leġiżlattiv – Kunċett – Miżuri adottati fi tmiem proċedura ta’ implimentazzjoni, fil-livell tal-Unjoni, tal-ftehimiet konklużi mill-imsieħba soċjalia – Esklużjoni
(Artikoli 155(2) u 289 TFUE)
(ara l-punt 69)
Politika soċjali – Ftehim fuq il-politika soċjali – Ftehimiet tal-imsieħba soċjali – Implimentazzjoni ta’ deċiżjoni tal-Kunsill fuq proposta tal-Kummissjoni – Setgħa ta’ inizjattiva tal-Kummissjoni – Kundizzjoni – Osservanza tal-prinċipju tad-demokrazija – Rappreżentattività tal-firmatarji tal-ftehim – Osservanza tal-prinċipji ta’ sussidjarjetà u ta’ proporzjonalità
(Artikolu 17(1) TUE; Artikolu 155 TFUE)
(ara l-punti 75, 95, 96, 98, 137)
Politika soċjali – Ftehim fuq il-politika soċjali – Ftehimiet tal-imsieħba soċjali – Implimentazzjoni ta’ deċiżjoni tal-Kunsill fuq proposta tal-Kummissjoni – Setgħa ta’ inizjattiva tal-Kummissjoni – Marġni ta’ diskrezzjoni tal-Kummissjoni – Stħarriġ ġudizzjarju – Limiti
(Artikolu 17(1) TUE; Artikolu 155 TFUE)
(ara l-punti 108 sa 112)
Sunt
Fis-sentenza EPSU u Goudriaan vs Il -Kummissjoni (T‑310/18), mogħtija fl-24 ta’ Ottubru 2019, il-Qorti Ġenerali ċaħdet rikors għal annullament dirett kontra deċiżjoni tal-Kummissjoni li tirrifjuta li tippreżenta lill-Kunsill proposta ta’ deċiżjoni li timplimenta, fil-livell tal-Unjoni, ftehim iffirmat mill-imsieħba soċjali Ewropej.
F’Diċembru 2015, l-imsieħba soċjali ffirmaw ftehim intitolat “Qafas ġenerali għall-informazzjoni u l-konsultazzjoni tal-uffiċjali u [tal-] impjegati tal-amministrazzjonijiet tal-gvernijiet ċentrali” (iktar ’il quddiem il-“Ftehim”), fuq il-bażi tal-Artikolu 155(1) TFUE. Sussegwentement huma talbu b’mod konġunt lill-Kummissjoni sabiex tippreżenta proposta għall-implimentazzjoni tal-Ftehim fil-livell tal-Unjoni b’deċiżjoni tal-Kunsill adottata abbażi tal-Artikolu 155(2) TFUE. Issa, f’Marzu 2018, il-Kummissjoni informat lill-imsieħba soċjali bir-rifjut tagħha li tippreżenta tali proposta ta’ deċiżjoni lill-Kunsill. Din id-deċiżjoni ta’ rifjut kienet ibbażata, essenzjalment, l-ewwel nett, fuq in-natura speċifika tal-amministrazzjonijiet tal-gvernijiet ċentrali, peress li huma jeżerċitaw prerogattivi ta’ setgħa pubblika, it-tieni nett, fuq l-eżistenza, fil-liġijiet nazzjonali ta’ diversi Stati Membri, ta’ dispożizzjonijiet dwar l-informazzjoni u l-konsultazzjoni tal-uffiċjali u tal-impjegati ta’ dawn l-amministrazzjonijiet u, it-tielet nett, fuq l-eżistenza ta’ differenzi sinjifikattivi bejn l-Istati Membri fir-rigward tad-definizzjoni u tal-perimetru tal-imsemmija amministrazzjonijiet, b’tali mod li deċiżjoni eventwali tal-Kunsill li timplimenta l-Ftehim ikollha kamp ta’ applikazzjoni usa’ jew idjaq skont l-Istati Membri.
Il-Qorti Ġenerali ddeċidiet, qabel kollox, li d-deċiżjoni ta’ rifjut tal-Kummissjoni kienet tikkostitwixxi att li jista’ jiġi kkontestat. Fil-fatt, minn naħa, hija ma setgħetx tiġi kklassifikata bħala att preparatorju u, min-naħa l-oħra, l-eżistenza eventwali ta’ setgħa diskrezzjonali wiesgħa ma kinitx tipprekludi l-ammissibbiltà tar-rikors.
Sussegwentement, il-Qorti Ġenerali enfasizzat li meta l-imsieħba soċjali jkunu nnegozjaw u kkonkludew ftehim fuq il-bażi tal-Artikolu 155(1) TFUE u meta l-partijiet firmatarji jippreżentaw talba konġunta intiża għall-implimentazzjoni ta’ dan il-ftehim fil-livell tal-Unjoni permezz ta’ deċiżjoni tal-Kunsill adottata abbażi tal-Artikolu 155(2) TFUE, il-Kummissjoni ma hijiex obbligata li tilqa’ din it-talba u hija għandha tevalwa jekk hemmx lok li hija tippreżenta proposta f’dan is-sens lill-Kunsill.
Il-Qorti Ġenerali żiedet, f’dan ir-rigward, li l-Kummissjoni għandha mhux biss tivverifika l-legalità stretta tal-klawżoli ta’ tali ftehim, iżda għandha tieħu inkunsiderazzjoni wkoll l-interess ġenerali tal-Unjoni u, għaldaqstant, tevalwa l-opportunità, inkluż fid-dawl tal-kunsiderazzjonijiet ta’ natura politika, ekonomika u soċjali, tal-eventwali implimentazzjoni, fil-livell tal-Unjoni, ta’ dan il-ftehim.
Fl-aħħar nett, il-Qorti Ġenerali ppreċiżat li l-Kummissjoni għandha marġni ta’ diskrezzjoni wiesa’ u, li fil-każ ta’ rifjut, id-deċiżjoni meħuda mill-Kummissjoni għandha tkun is-suġġett ta’ stħarriġ ristrett min-naħa tal-Qorti Ġenerali.